བོད་མི་རིགས་ལ་ནང་དོན་རིག་པ་གཙོ་བོ་བྱས་པའི་སྲོལ་རྒྱུན་རིག་གནས་ཕུན་སུམ་ཚོགས་པ་ཞིག་ཡོད་ཅིང་།སྐབས་སུ་བབ་པ་ཚིག་མཛོད་ལྟ་བུར་མཚོན་ནའང་།བོད་བཙན་པོའི་རྒྱལ་རབས་སྐབས་སུ་རྩོམ་སྒྲིག་མཛད་པའི་བྱེ་བྲག་རྟོག་བྱེད་ཆེ་འབྲིང་སོགས་བོད་ཡིག་ཚིག་མཛོད་ཀྱི་ཐོག་མ་ཡིན་པའི་དབང་དུ་བཏང་ནའང་།ཡོངས་གྲགས་བོད་ལ་ཚིག་མཛོད་བྱུང་ནས་མི་ལོ་ཆིག་སྟོང་ཉིས་བརྒྱ་བཅུ་སོང་ཟིན་པས་བོད་ནི་འཛམ་གླིང་གི་ནང་ནས་ཚིག་མཛོད་རྩོམ་སྒྲིག་བྱས་པ་སྔ་ཤོས་ཀྱི་གྲས་ཡིན་ངེས།དེ་རྗེས་དུས་རབས་རིམ་པར་ཚིག་མཛོད་ཅེས་མིང་བཏགས་ཡོད་མེད་ལ་མ་ལྟོས་པར་དག་ཡིག་དང་ཚིག་མཛོད་ཧ་ཅང་འབོར་ཆེན་ཞིག་བྱུང་སྟེ་རིག་གནས་འཕེལ་རྒྱས་ཀྱི་དགོས་མཁོ་བསྐངས་ཡོད།ལྷག་པར་དུ་ཉེ་བའི་ལོ་བཅུ་ཕྲག་འགའི་རིང་།བོད་ཕྱི་ནང་གི་གཞུང་དང་དེ་བཞིན་སྒེར་པ་ཤེས་ལྡན་པ་མང་པོས་སྤྱིར་བཏང་དང་ཆེད་ལས་རང་བཞིན་གྱི་ཚིག་མཛོད་མང་པོ་རྩོམ་སྒྲིག་མཛད་གནང་ཡོད་པ་ནི།སྐད་ཡིག་ལས་དོན་ཕྱོགས་ཀྱི་གྲུབ་འབྲས་འགངས་ཆེན་ཡིན་པ་སྨོས་མ་དགོས།འོན་ཀྱང་ད་ཕན་གྱི་བོད་ཡིག་ཚིག་མཛོད་ཁག་ལ་དུས་རབས་དང་ཁོར་ཡུག་སོགས་ཕྱི་ནང་གི་བཀག་རྒྱ་སྣ་ཚོགས་ཀྱི་དབང་གིས།དེང་རབས་ཀྱི་སྔོན་ཐོན་སྐད་ཡིག་གཞན་གྱི་ཚིག་མཛོད་དང་བསྡུར་ན་ཞན་ཆའམ་མི་འདེང་སའི་གནད་དོན་འགའ་ཞིག་གནས་ཡོད་དེ།